מנחם מנדל טאוב

ממוזער|עם הרב משה שטרנבוך
רבי מנחם מנדל טאוב (כ' בשבט ה'תרפ"ג, 6 בפברואר 1923 - כ"ג בניסן ה'תשע"ט; 1923 – 28 באפריל 2019) היה האדמו"ר מקאליב, ניצול השואה שהקדיש את ימיו למען הנצחת זכרם של הנרצחים בשואה. בשיעוריו היה מעודד את עניין האמונה בבורא עולם וחיבר את השיר "נאר אמונה".

 קורות חיים 
 ראשית חייו 
נולד במרגיטה שבטרנסילבניה, לאביו ר' יהודה יחיאל דור שישי לרבי יצחק אייזיק מקאליב ולאימו ברכה פריידא.

נישא לחנה שרה שפרה טאוב (תרע"ח, 1918 - כ"ד בכסלו התשע"ב, דצמבר 2011), בתו של רבי פנחס שפירא מקעכניא. ב-1939 נפטר אביו והשאיר אחריו 7 יתומים וקהילה ללא מנהיג.

 בשואה 
לאחר כיבוש הונגריה על ידי הגרמנים ב־1944, נשלח עם כל אחיו ואחיותיו לאושוויץ וכל אחיו נספו שם.

הוא הגיע לאושוויץ שלושה ימים לפני חג השבועות. בזמן שהותו במחנה ההשמדה ערך בו ד"ר יוזף מנגלה ניסויים שכללו עינויים קשים, ומאז לא היה מסוגל להביא ילדים לעולם. כחלק מן הניסויים עבר טיפול כימי אשר מנע מזקנו לצמוח.

בהמשך הועבר מאושוויץ למחנה הריכוז ברסלאו ומאוחר יותר לברגן בלזן עד הצלתו בנס.

 לאחר השואה 
לאחר השואה עבר לשוודיה, שם התאחד עם אשתו שפרה. לאחר מכן עבר לארצות הברית. ב-1963 הקים את מרכז חסידי קאליב בראשון לציון (קריית קאליב), עלה ארצה וכעבור שלוש שנים השתקע בקריה שהקים. בהמשך עבר להתגורר בקריית איתרי בירושלים עד לשנת 1976. בשנת 1980 עבר לבני ברק, שם הקים את מרכז חסידות קאליב ברחוב חגי ולאחריו עבר לרחוב השומר ולאחר מכן ברחוב אהרונוביץ. בשנת ה'תשס"ב חנך בשיכון חב"ד בירושלים בית מדרש חדש ועבר להתגורר על ידו.

לאחר פטירת אשתו הראשונה, בחודש אייר ה'תשע"ב נישא בשנית עם שיינדיל מלניק (נולדה בשנת תש"ט) מוויניצה, והוא בן 89. בתו החורגת, בתיה מניה, נישאה לרב מרדכי מאיר מיכלוביץ, האדמו"ר מזלוטשוב (נפטרה ה'תשע"ו). בת מאומצת נוספת נישאה לרב רפאל רוזנברג.

באפריל 2019, מעד האדמו"ר מקאליב בביתו ומאז מצבו הרפואי החמיר. הוא נפטר בכ"ג בניסן ה'תשע"ט, 28 באפריל 2019. ראש ממשלת ישראל בנימין נתניהו ונשיא המדינה ראובן ריבלין פרסמו הודעות אבל על מותו. בהלווייתו הוכתר נכדו החורג ישראל מרדכי יואל הורביץ, חתנו של הרב רפאל רוזנברג, לממשיך דרכו.

 פעילויותיו 
 מנהיג והנצחת השואה 
במקביל להנהגת חסידיו, פעל רבות להנצחת השואה. הוא תיקן אמירת שמע ישראל בסיום כל תפילה לזכר הנספים, ועודד אמירת "שמע ישראל" כזכר לקדושי השואה בסיום עצרות המוניות בציבור הדתי והחרדי. בשנותיו האחרונות החל במפעל אנציקלופדיה לשואה לציבור החרדי ופעל להקמת מוזיאון לשואה עבור הציבור החרדי, שיהיה מוזיאון משלים ליד ושם, לאחר שלדבריו, ביד ושם לא מנציחים מספיק את גבורתם הרוחנית של היהודים שמסרו נפשם לקיים מצוות גם בשנים ההן. הוא חזר לבקר שלוש פעמים באתרי מחנות ההשמדה.

 שירי זימרה 
הלחין שירים ונהג לפעמים לשיר בציבור באירועים שונים כולל בחתונות אליהן הוזמן.

חיבר את השיר "נאר אמונה" - העוסק בעניין האמונה בבורא עולם, השיר מושר גם על ידי חסידים שאינם נמנים עם חסידות קאליב.

 הנהגות ציבוריות 
מפעל נוסף של האדמו"ר מקאליב הוא תוכנית בשם "בר בי רב דחד יומא" הפועלת במקומות רבים ברחבי הארץ, במסגרתה היו קובעים מדי תקופה יום עיון ("יום שכולו תורה") ובו רצף של שיעורים ודרשות עבור הציבור הרחב שאין תורתו אומנותו. כמו כן, מדי שנה, לקראת כ"ד באלול, יום פטירתו של רבי ישראל מאיר הכהן מראדין ה"חפץ חיים", נהג לצאת בקריאה לציבור הרחב ולתלמידי מוסדות החינוך לערוך בו תענית דיבור. היה לאדמו"ר מקאליב קשרי ידידות עם גדולי הרבנים והאדמו"רים שחיו בתקופתו, קשרים מיוחדים היו לו עם הרב עובדיה יוסף.

 ספריו 
 קול מנחם
 פניני קול מנחם על הש"ס, על התורה באתר אוצר החכמה
 שו"ת קול מנחם, אורח חיים: חלק א', חלק ב', חלק ג', חלק ד', חלק ה', חלק ו'. אבן העזר: חלק א', חלק ב'. חושן משפט: חלק א', חלק ב', חלק ג'. יורה דעה: חלק א', חלק ב', באתר אוצר החכמה.
 שמחה לנפש, 2 כרכים
 תהילים קול מנחם


 לקריאה נוספת 
 ח. טוברואי, הבשורה המתנגנת מכינורו של הרבי מקאליב שליט"א, דגלנו, ניסן תשל"ו, עמ' ד

קישורים חיצוניים







  האדמו"ר מקאליב שר שמע ישראל לזכר קדושי השואה שישה מיליון יהודים
 : סיפורו של אל"ם (במילה) יוסי מורג (מרקוביץ') ז"ל על ביקורו הייחודי של האדמו"ר מקאליב בבסיס הטירונים של חיל השריון 1982.


הערות שוליים

קטגוריה:אדמו"רים ישראלים
קטגוריה:ניצולי השואה: רומניה
קטגוריה:ניצולי השואה: הונגריה
קטגוריה:זיכרון השואה בישראל
קטגוריה:אסירים במחנה הריכוז אושוויץ
קטגוריה:ניסויים בבני אדם על ידי הנאצים: קורבנות
קטגוריה:קליבלנד: רבנים
קטגוריה:חסידות קאליב
קטגוריה:בית זידיטשוב
קטגוריה:ירושלים: אישים
קטגוריה:ישראלים ילידי רומניה
קטגוריה:עולים בשנות ה-1960
קטגוריה:יהודים הקבורים בהר המנוחות
קטגוריה:ישראלים שנולדו ב-1923
קטגוריה:ישראלים שנפטרו ב-2019